Casals, Vergés i Puigdollers, després de signar el conveni.
El Departament de Salut, la Universitat Pompeu Fabra i el Consorci Mar Parc de Salut de Barcelona han signat un conveni de col·laboració docent i de recerca amb l'objectiu de crear un nou grau en Medicina a la UPF.
Avui, dimecres 23 de setembre, ha tingut lloc l'acte de signatura del conveni de col·laboració docent i de recerca entre el Departament de Salut, la Universitat Pompeu Fabra i el Consorci Mar Parc de Salut de Barcelona.
L'acte, què s'ha fet a la seu del departament, ha comptat amb la participació d'Alba Vergés, consellera de Salut de la Generalitat de Catalunya, Jaume Casals, rector de la UPF, i Joan Puigdollers, president del Consorci Mar Parc de Salut de Barcelona.
Per part de la UPF també han assistit a l'acte: Joaquim Gea, degà de la Facultat de Ciències de la Salut i de la Vida, i Jaume Bertranpetit, delegat del rector pels estudis de Medicina, i Jaume Badia, gerent de la UPF.
Com a representants del Consorci Mar Parc de Salut de Barcelona han participat Olga Pané, gerent, i Joan Ramon Masclans, director de docència.
I en representació del Departament de Salut: Montserrat Gea, directora general de Professionals de la Salut.
El conveni de col·laboració preveu la creació d'un nou grau en Medicina impartit per la UPF al PSMAR, que extingirà progressivament el grau conjunt UAB-UPF que s'ofereix des del curs 2008-2009.
El nou grau, que està previst que es comenci a impartir el curs 2021-2022, tindrà un nou pla d'estudis que elaboraran conjuntament la UPF i el PSMAR, i estarà plenament adaptat a les necessitats de la medicina actual.
Suposarà un canvi en els mètodes i en l'enfocament dels ensenyaments per formar professionals clínics amb una base sòlida de coneixements i habilitats, i amb una orientació clara cap a la medicina basada en la recerca biomèdica per explicar els mecanismes i processos de les malalties i les teràpies.
Per tant, el nou grau de Medicina de la UPF tindrà una clara integració amb l'entorn biomèdic, amb el de transferència, amb el clínic i amb el de la salut pública, amb treball integrat amb grups de recerca.
D'altra banda, s'adequaran les assignatures clíniques amb introducció de parts importants de la medicina actual com són el càncer, les malalties infeccioses, la medicina personalitzada, la medicina de sistemes, la telemedicina...
També es vol fomentar l'aprenentatge d'habilitats no cognitives com el treball en equip, el pensament crític, les capacitats d'expressió i anàlisi, la resolució de conflictes, el treball cooperatiu, l'autonomia o l'empatia.
A més, la pedagogia se centra en l'estudiant i es fomenta l'aprenentatge actiu i un ampli és de les tecnologies de simulació clínica.
En el transcurs de l'acte de signatura, la consellera de Salut ha destacat la importància del conveni, en clau de docència i de recerca, pel sistema de salut de Catalunya, i l'ha emmarcat en la necessari desenvolupament de polítiques de planificació professional engegat des del principi de l'actual legislatura.
"Polítiques que sempre hem volgut fer acompanyats de les universitats, de les quals hem rebut un retorn magnífic", ha subratllat Vergés.
La titular de Salut ha posat aquest conveni com exemple d'aquesta orientació del Departament de Salut cap a iniciatives que combinen recerca i docència, uns àmbits que troben en la salut un sector clau per créixer i potenciar-se.
"Quan parlem dels professionals de la salut, també cal parlar de com els fem sentir dins les organitzacions, de quina projecció professional els oferim, de com poden prendre decisions cada vegada més compartides amb la ciutadania i els pacients", ha conclòs.
Per la seva banda, Jaume Casals ha manifestat que "el Parc Salut Mar i, en concret, l'Hospital del Mar és una institució amb una trajectòria de finor i eficiència que ens ha arribat al cor a molts ciutadans barcelonins.
A la UPF li agradaria assemblar-s'hi en el seu perfil de servei i d'ambició".
Ha afegit que "sempre he dit que aquest hospital m'ha ajudat a poder pensar la Universitat des de fora, que és com s'ha de pensar primer de tot per poder créixer correctament per dintre.
Som petits, però el repte de desenvolupar una Medicina de precisió, preventiva, personalitzada, més recolzada en les ciències del present i del futur, és cabdal per a una universitat que vol mantenir-se, per orgull del país, però sobretot per fer-hi un bon servei, entre les deu millors joves del món".
Finalment, ha agraït a "tots els que han fet possible aquest dia: l'equip de la consellera Vergés, la direcció del Parc i de l'hospital, els diversos responsables i la rectora de la UAB, els meus companys de la UPF i tots els observadors qualificats que ens han guiat fins aquí".
Una aliança entre la UPF i l'Hospital del Mar que ajuda a enfortir el projecte comú
"L'Hospital del Mar està a punt d'emprendre un nou cicle en la seva històrica trajectòria al servei de la ciutadania de Barcelona.
Un projecte de profunda transformació i ampliació de les seves infraestructures, juntament amb una important renovació tecnològica i digital.
L'aliança amb la UPF és una decidida aposta per enfortir i compartir el coneixement en l'àmbit de les ciències de la salut", ha afegit Joan Puigdollers.
El treball conjunt entre les dues institucions se centrarà a oferir una visió multidisciplinària del currículum acadèmic, amb un pes important de la pràctica clínica, aplicant noves tecnologies d'aprenentatge i de treball, amb un enfocament a la resolució de problemes pràctics i a la funció investigadora que es desenvolupa al Departament de Ciències Experimentals i de la Salut de la UPF i a l'Institut Hospital del Mar d'Investigacions Mèdiques (IMIM), dos centres ubicats en l'ecosistema científic del Parc de Recerca Biomèdica de Barcelona (PRBB).
Disposar d'un projecte on l'assistència, la docència i la recerca estaran plenament integrades permetrà formar els professionals del futur, i ajudarà a dotar l'Hospital del Mar d'una reforçada capacitat d'atracció, de retenció de talent i el conduirà a assolir un avançat model d'assistència sanitària, de docència universitària i de recerca biomèdica.
L'aposta de la UPF pel centre com a referent del seu grau en Medicina també permetrà enriquir les estratègies de col·laboració amb el clúster biosanitari de l'entorn i trobar sinergies entre totes les institucions, centres de recerca, universitats i empreses del territori que comparteixen (Ciutat Vella i Sant Martí).
Al mateix temps, l'aliança entre les dues institucions ajudarà a fomentar una visió global dels ensenyaments en ciències de la salut, buscant sinergies amb l'Escola Superior d'Infermeria del Mar (ESIMAR) i establint una estreta col·laboració entre la universitat i l'Institut Bonanova de Formació Professional Sanitària (centre vinculat a l'Hospital del Mar).
De vital importància per al futur del nou grau en Medicina serà el projecte d'ampliació de l'Hospital del Mar.
Les dues institucions consideren de la màxima importància disposar de les millors instal·lacions per oferir la millor formació al futur alumnat.
En aquest sentit, demanen a les administracions la priorització d'un projecte que ja ha enllestit la seva primera fase (finalitzada l'any 2017) i en condicions d'encarar la segona, amb el projecte executiu acabat i a punt per poder iniciar-se la construcció.
Aquesta segona fase permetrà construir un nou edifici de 30.000 m2 amb 170 llits d'hospitalització, conceptualitzat com un Smart Hospital i preparat per fer front a pandèmies com la de la Covid-19.
Un nou edifici per a un nou grau en Medicina plenament del segle XXI, pensat pel metge del futur i per donar resposta a les necessitats en salut de les persones.